Hofklerk dood in sy kamer aangetref | Netwerk24
Deur Maygene de Wee 29 Maart 2019 16:23
’n Geregtelike ondersoek is geopen nadat kollegas die lyk van ’n hofklerk van die hooggeregshof in Kaapstad Vrydagoggend in sy kamer op die terrein van ’n hoërskool in Kaapstad gevind is.
Lucien Jansen voor die hooggeregshof in Kaapstad waar hy gewerk het. Foto: Facebook
’n Lykskouing moet nog gedoen word om die oorsaak van Lucien Jansen (37) se dood vas te stel.
Kapt. Ezra October, polisiewoordvoerder, sê daar was geen gedwonge toegang tot Jansen se kamer nie. Sy kamerdeur was egter nie gesluit nie.
Dit blyk egter dat Jansen, wat aan hoë bloeddruk gely het, dalk aan ’n hartaanval kon gesterf het.
Joernaliste wat deur hul werk vir Jansen geken het, het Vrydag op WhatsApp hul skok oor sy dood uitgespreek.
Jana Breytenbach, ’n hofverslaggewer van Netwerk24, het op WhatsApp gesê sy is stomgeslaan en geskok.
Tammy Petersen van News24 het geskryf sy het Dinsdag nog met Jansen gepraat. Jenna Etheridge, ook van News24, het geskryf: “Dit is so tragies. Hy was altyd so vriendelik.”
Amptenare by die hooggeregshof wou by navraag nie kommentaar lewer nie.
Lucien Jansen was ’n hofklerk by die hooggeregshof in Kaapstad. Foto: Facebook
Meer oor: Moord-Ondersoek
Man nou vas vir 3 moorde in 3 maande in PE
Oproer in Knysna toe 3 in hof verskyn vir moord